ཐོག་མར་ཡུལ་གྲུ་དེའི་མི་རྒྱུད་འབྱུང་ཁུངས་ལ་བལྟས་ན།ཡུལ་དེར་ས་སྐྱེས་རྡོ་སྐྱེས་ཀྱི་བོད་པ་ཡ་ཐོག་ནས་འཚོ་བཞིན་ཡོད་པ་བོད་རྒྱ་ཡིག་ཚང་མ་ཟད།ཤར་ཕྱོགས་ནས་རྙེད་པའི་སི་ཁྲོན་སན་ཞིན་དོས་དང་ཅིན་ཧྲ་གནའ་ཤུལ་ལས་ཀྱང་གསལ་ཁ་ཐོན་ཡོད།དེའི་སྟེང་དུ་ཞང་ཞུང་ཁ་ཡུག་ནས་བྱུང་ཞིང་ཤར་ཕྱོགས་སུ་མཆེད་པའི་ཁྱུང་དཀར་པོའི་རུས་རྒྱུད་རྒྱལ་རོང་དུ་སླེབས་པའི་ལོ་རྒྱུས་རྣམས་ཁྱུང་རབས་རྣམས་སུ་གསལ་ཏེ།ལྷག་པར་ཏུ་རྗེ་རྒྱལ་དབྲ་ཁྱུང་དཀར་པོའི་གདུང་རབ་འཁྲུངས་ཚུལ་ལེགས་བཤད་འཕྲེང་བའི་ཁྱུང་རབ་དང།དབྲ་ཁྱུང་དཀར་པོའི་ལོ་རྒྱུས་ཤེལ་དཀར་མེ་ལོང་སོགས་སུ་ཤིན་ཏུ་གསལ།ས་གནས་དེའི་ཡ་ཐོག་གི་མེས་པོ་དང་ཞང་ཞུང་ཁྱུང་དཀར་པོའི་རུས་རྒྱུད་མཉམ་དུ་འདྲེས་ཏེ་ཤར་རྒྱལ་མོ་རོང་གི་མི་རྒྱུད་གཙོ་བོ་ཆགས།དེ་དེང་སང་ཤར་ཕྱོགས་རྒྱལ་མོ་རོང་དུ་ག་ས་གར་ནས་ཁྱུང་གི་དད་མོས་ཀྱི་རྟེན་དང་གནས་རྙིང་མང་པོ་མཇལ་རྒྱུ་ཡོད་པས་ཀྱང་ར་འཕྲོད་ཐུབ།